text: El 73% de les dones ha patit algun tipus de violència a Internet i la pandèmia ho agreuja - RÀDIO MARINA 100.3 | RÀDIO MARINA, sempre al teu costat
  El 73% de les dones ha patit algun tipus de violència a Internet i la pandèmia ho agreuja
  El 73% de les dones ha experimentat algun tipus de violència a Internet, segons un informe de la Comissió de Banda Ampla de l'ONU pel Desenvolupament Digital, 'Combatent la violència en línia contra dones i nenes'. Només a la UE, nou milions de dones han patit algun tipus de violència a Internet i la pandèmia ho ha agreujat: 1 de cada 3 dones que havia patit abusos en línia previs a la pandèmia, ha denunciat que ara "la situació és molt pitjor", diu l'informe de Glitch. La ciberviolència contra dones i nenes s'ha convertit en un "fenomen ampli i creixent" que no és res més que "la reproducció del que passa al món real, una extensió del que ja pateixen fora de l'espai digital", apunta l'experta d'European Digital Rights, Chloé Berthélémy.
  "Gairebé no hi ha dades sobre la violència contra les dones a Internet", apunta la CEO de Women's Right, Pia Mazuela. La falta de dades deriva en una manca de legislacions concretes arreu del món per afrontar el problema i salvaguardar els drets de les dones quan estan en línia.
  La ciberviolència pot prendre moltes formes: assetjament en línia, violència sexual basada en imatges (coneguda erròniament com a venjança pornogràfica), discursos d'odi sexistes, o inclús violència per part de la parella amb eines com geolocalitzadors.
  Les dades disponibles de l'informe 'Combatent la violència en línia contra les dones i les nenes: una crida mundial' de les Nacions Unides indiquen que les dones d'arreu del món tenen 27 vegades més possibilitats de patir assetjament en línia, en comparació amb els homes.